ام القعاب

ام القعاب، جسے قدیم مصری زبان میں “بیقر” کہا جاتا تھا، ایک قدیم مصری قبرستان ہے جو ابیدوس میں شاہی قبروں کے مشرق میں واقع تھا۔ “ام القعاب” اس کا جدید نام ہے۔ اس مقام پر قدیم مصریوں کی تقریباً 650 قبریں دریافت ہوئی ہیں۔ اس قبرستان کی قبریں قبل از سلطنت دور اور پہلے و دوسرے شاہی خاندانوں کے زمانے (تقریباً 3000 – 2700 قبل مسیح) سے تعلق رکھتی ہیں۔ ام القعاب، دیدو، فیلہ اور مندیس کے ساتھ ان علاقوں میں شمار ہوتا تھا جنھیں “اوزیریس کی قبریں” کہا جاتا تھا۔ یہاں دو نہایت اہم قبریں دریافت ہوئی ہیں جنھیں “U” اور “B” کی علامتوں سے ظاہر کیا جاتا ہے۔ اگرچہ ان کی علامات مختلف ہیں، لیکن ماہرین کے مطابق یہ دراصل ایک ہی تدفینی مجموعے سے تعلق رکھتی ہیں۔ . تاریخ حورس کا نام “واجی” (یعنی سانپ) ام القعاب سے منسوب کیا جاتا ہے۔ ام العقاب کا علاقہ ابتدا میں ایک سادہ قبرستان تھا جہاں قدیم مصری قبل از سلطنت دور (نقادہ ثقافت) کے لوگ دفن کیے جاتے تھے، جو تقریباً 3000 قبل مسیح سے بھی پہلے کا زمانہ تھا۔ بعد میں یہ علاقہ نقادہ II کے دور میں امرا اور اشرافیہ کی قبروں کے لیے استعمال ہونے لگا۔ نقادہ III کے دور میں یہاں سب سے اہم تدفین “فرعون عقرب اول” کی ہوئی (مقبرہ U-j) اور اسی دور سے ام العقاب کو حکمرانوں اور شاہی افراد کے دفن کے لیے استعمال کیا جانے لگا۔ یہ سلسلہ پہلے اور دوسرے شاہی خاندان تک جاری رہا اور پھر تیسرے خاندان کے آغاز تک اس کا استعمال کم ہو گیا۔ قدیم مصر میں اس قبرستان کا تعلق ایک محافظ دیوتا “خونتامنتی” سے تھا۔ تاہم پانچویں خاندان کے دور میں اس تصور میں تبدیلی آئی، جب اس مقام کو اسطورہ ایزیس و اوزیریس سے جوڑا جانے لگا اور ساتھ ہی سورج دیوتا “رع” کی عبادت بھی عام ہوئی۔ بعد کے ادوار میں “اوزیریس” اور “خونتامنتی” کے تصورات آپس میں مل گئے۔ درمیانی سلطنت کے زمانے میں ملنے والی بعض تختیوں پر اشرافیہ کو اوزیریس کی عبادت کرتے ہوئے دکھایا گیا ہے، جبکہ آخری فرعونی ادوار میں ام العقاب ایک زیارتی مقام (زیارت گاہ) بن گیا تھا جہاں لوگ مذہبی عقیدت کے ساتھ حاضری دیتے تھے۔ دریافت ام العقاب کے شاہی قبرستان کی ابتدائی دریافت اور کھدائی فرانسیسی ماہرِ آثارِ قدیمہ “ایمیل امیلینو” نے 1885 سے 1899 کے درمیان کی۔ بعد ازاں “فلنڈرز پیٹری” نے 1899 سے 1901 تک یہاں منظم کھدائیاں کیں اور متعدد قبریں دریافت کیں۔ اس کے بعد ماہرینِ آثارِ قدیمہ “ایڈورڈ نافیل” اور “ایرک پیٹ” نے 1912 سے 1919 کے دوران اس علاقے میں مزید تحقیق اور کھدائیاں کیں۔ 1977 سے جرمن آرکیالوجیکل انسٹی ٹیوٹ (قاہرہ) نے بھی اس مقام کی تحقیق شروع کی، جس کی نگرانی “ورنر کائزر” نے کی اور بعد میں “گونتر ڈرائر” نے اس کام کو جاری رکھا۔ اس کے علاوہ مصری ماہرینِ آثارِ قدیمہ بھی اس علاقے کی کھدائی اور تحقیق میں حصہ لیتے رہے ہیں۔ حوالہ جات